Heuning :: net die Here kan die land herstel
Hierdie klink vir my soos 'n smeekgebed wat ons tans vir Suid-Afrika kan laat opgaan? Dit voel asof dit nie goed gaan hier nie, ons sukkel met sóveel slegte dinge in die land. Ek dink ons almal sou die volgende wil uitroep:
Toe die Here die lot van Sion verander het, was dit vir ons soos 'n droom.
Ons het gelag en gesing. Onder die nasies het hulle gesê: "Die Here het groot dinge aan hierdie mense gedoen."
Die Here hét groot dinge aan ons gedoen; ons was bly.
Ek glo jy sit dalk ook met so 'n bietjie ongeloof in jou gemoed oor hierdie Psalm. Here, waar is U? Hoor U dan nie die stem van U dienaars nie? Hoe lank moet dit nog so aangaan Here? Sien U dan nie ons swaarkry en ellende raak nie? Wanneer sal U ingryp Here? Wat het ons gedoen om dit te verdien? Here, ons God, ons het U so bitter nodig. Ons land gaan so vinnig agteruit. Gister se mooi en vrede is verby, Vader, en dit lyk of ons dit nooit weer gaan sien nie. Here, wat sal van ons kinders word, ons kry swaar met sóveel armoede om ons. Here, ons sien niks goeds wat voorlê op die horison nie. Here, ons God, wáár is U as die volk U nodig het? Here, verskyn tog in U almag, kom, red U volk. Vader, kom red U land. …… 'n Psalm van Willem. 'n Smeekgebed.
Wie sal ons land kom red? Ons bid tot die Here en só antwoord Hy:
2 Kron 7:12-22
Daarna verskyn die Here een nag aan Salomo en sê vir hom: "Ek het jou gebed verhoor en hierdie plek vir My gekies as die plek waar daar vir My offerandes gebring kan word.
Ek sal hierdie plek nou onder my sorg neem en ontvanklik wees vir elke gebed hiervandaan.
En nou kies Ek en heilig Ek hierdie tempel sodat my Naam altyd daar sal wees, en dit altyd my sorg en my liefde sal geniet.
"En jy, as jy soos jou vader Dawid leef volgens my wil en alles doen wat Ek jou beveel, en my voorskrifte en bepalings nakom,
"Maar as julle wegdraai en my voorskrifte en my gebooie wat Ek julle gegee het, verontagsaam en julle gaan dien ander gode en buig voor hulle,
Ja, hoe verhewe hierdie tempel ook al was vir elke verbyganger, die verbyganger sal dan sy asem intrek en sê: 'Waarom het die Here dit gedoen aan dié land en dié tempel?'
En die mense sal sê: Omdat daardie volk vergeet het van die Here die God van hulle voorvaders, wat hulle uit Egipte gebring het. Hulle het hulle aan ander gode verbind en voor hulle gebuig en hulle gedien. Daarom het Hy al hierdie groot rampe oor sy volk gebring."
My vriend, kan jy sien dat die Here reeds hierdie smeekgebed van ons antwoord? Kan jy sien hoe die Here smag na 'n land wat herstel word? Weet jy dat die Here ons gebed wíl verhoor?
Wanneer jy die regte koers verlaat, sal jy agter jou 'n stem hoor sê: "Hier is die pad, loop hierlangs."
Dan sal jy besef dat jou afgode, jou beelde wat jy met silwer en goud oorgetrek het, onrein goed is, en jy sal hulle weggooi soos 'n mens 'n smerige lap weggooi; jy sal sê: "Weg met hulle!"
Dan sal die Here reën gee op die saad wat jy in die land gesaai het, en sal jou grond kos vir jou lewer wat ryk en voedsaam sal wees. Jou kleinvee sal wei in uitgestrekte grasveld.
Die beeste en die donkies waarmee jy die grond bewerk, sal kragvoer kry om te vreet wat met graaf en gaffel gemeng is.
Dié dag wanneer die vyand by die duisend sal sneuwel en wanneer die torings omval, sal daar op elke hoë berg, elke hoë heuwel, spruite vol water wees.
Die Here sal jou genadig wees as jy na Hom roep om hulp!
Wat vra ons van die Here? Dalk iets soos: "Here, herstel asseblief ons land"?
Wat vra die Here van ons? Kom terug na My toe, en Ek sal uit die Hemel julle gebed hoor, en die land herstel.
My vriend, kom ek vra vir jou: "Het jy nog die land, en die grond lief waaruit jy gevorm is? Dalk is jy een van dié wat dit gaan maak om uit te kom, te immigreer. Maar miljoene van ons kán nie gaan nie - ons is te oud, of ons kan dit nie bekostig nie, of ons wil nie gaan nie… en dié wat bly soek so angstig na die aangesig van die Here.
Wat gebeur as 60 000 mans gaan saamtrek op 'n plaas? Of duisende dié naweek in Vanderbijl? Of Loftus volgepak word vir Jesus? 'n Mens moet stokblind wees - veral geestelik blind - as jy nie sien wat gebeur nie.
As My volk oor wie My naam uitgeroep is, berou toon en bid, en vra na My wil en terugdraai van hulle bose weë af, sal Ek luister uit die hemel en hulle sonde vergewe, en hulle land herstel.
Ek, Willem Botha, glo dat God ernstig is oor sy verwagtinge van sy volk, en hulle weer vreugde en vrede wil gee. Ek glo dat God sy beloftes hou, soos altyd, en dat Hy ons land gaan herstel.
Vriend, het jy 'n hart vir hierdie land? Is jy bereid om saam met my terug te draai na die Here toe? Is jy bereid om te kies om positief te wees, ten spyte van alles? Is jy bereid om saam te werk om die gety te laat draai? Glo jy dat God kan, en sal doen wat Hy belowe het? Sal jy saam bid daarvoor?
1) God vra liefde. Eerstens liefde vir Hom, maar ook vir mekaar.
2) Die Here vra van ons 'n skoon lewe. Ons kan nie ander veroordeel, maar self maak wat ons wil nie. Is ek en jy régtig gehoorsaam?
3) Kom ons ons beloftes aan die Here na?
4) Ons het so baie kritiek omdat Godsdiens uit die skole gehou word, en dat Godsdiens uit die parlement gehou word - maar hoe lyk ons eie geestelike lewe?